NPP เตรียมเพิ่มทุน 496.35 ล้านหุ้น ขายผถห.เดิม พร้อมแจกวอร์แรนต์ฟรี
NPP เตรียมเพิ่มทุนใหม่ 496.35 ล้านหุ้น เป็นทุนใหม่ 1.65 พันล้านบาท จากเดิม 1.15 พันล้านบาท เสนอขายผถห.เดิม 4 : 1 ราคาหุ้นละ 1.10 บาท พร้อมแจกวอร์แรนต์ฟรีที่สัดส่วน 1 :1 วอร์แรนต์ หวังระดมทุนเพื่อใช้เป็นเงินทุนหมุนเวียน
26 ธ.ค. 2559

บริษัท นิปปอน แพ็ค (ประเทศไทย) จำกัด (มหาชน) หรือ NPP ระบุว่า ที่ประชุมคณะกรรมการบริษัทเมื่อวันศุกร์ (23 ธ.ค.) อนุมัติการลดทุนจดทะเบียน โดยตัดหุ้นที่ยังไม่ได้จำหน่าย หลังจากนั้นจะเพิ่มทุนจดทะเบียนเป็น 1.65 พันล้านบาท จากเดิมที่ 1.15 พันล้านบาท โดยออกหุ้นใหม่ 496.35 ล้านหุ้น พาร์หุ้นละ 1 บาท โดยจะจัดสรร 248.17 ล้านหุ้น เสนอขายให้กับผู้ถือหุ้นเดิมตามสัดส่วน (Rights Offering) ในอัตราส่วน 4 หุ้นเดิมต่อ 1 หุ้นใหม่ ที่ราคาหุ้นละ 1.10 บาท กำหนดจองซื้อและชำระเงินค่าหุ้นระหว่างวันที่ 8-15 ก.พ.60
ส่วนหุ้นเพิ่มทุนที่เหลือ 248.17 ล้านหุ้น จะใช้รองรับใบสำคัญแสดงสิทธิที่จะซื้อหุ้นสามัญ (วอร์แรนต์) ของบริษัทครั้งที่ 3 (NPP-W3) ซึ่งจะออกจำนวน 248.17 ล้านหน่วย จัดสรรให้ฟรีแก่ผู้ถือหุ้นเดิมของบริษัทที่จองซื้อหุ้นเพิ่มทุน ในสัดส่วน 1 หุ้นเพิ่มทุนต่อ 1 วอร์แรนต์ โดยวอร์แรนต์มีอายุไม่เกิน 18 เดือน มีอัตราการใช้สิทธิ 1 วอร์แรนต์ ต่อ 1 หุ้นใหม่ ที่ราคาใช้สิทธิหุ้นละ 1.10 บาท
สำหรับวัตถุประสงค์ในการเพิ่มทุนครั้งนี้ บริษัทจะนำเงินไปใช้เป็นเงินทุนหมุนเวียนในการดำเนินธุรกิจ หรือลงทุนธุรกิจปัจจุบัน หรือธุรกิจใหม่ ซึ่งจะมีผลให้รายได้ของบริษัทเพิ่มขึ้น
                